Sex liggja með covid á Sjúkrahúsinu á Akureyri og metfjöldi smita er á svæðinu.Framkvæmdastjóri lækninga á Sjúkrahúsinu á Akureyri segir veikindi fólks ekki alvarleg en mikil áskorun sé að manna spítalann. Fimmtíu af tæplega 700 starfsmönnum sjúkrahússins eru frá vegna COVID.
COVID-smitum hefur fjölgað hratt á Norðurlandi eystra undanfarna daga. Rúmlega 360 smit greindust á svæðinu í gær og eru nú tæplega 1650 í einangrun, þar af um tólf hundruð á Akureyri. Þrír liggja á Sjúkrahúsinu á Akureyri vegna Covid og þrír aðrir sjúklingar eru í einangrun með Covid. Sigurður E. Sigurðsson, framkvæmdastjóri lækninga á sjúkrahúsinu segir spítalann starfhæfan en draga hafi þurft úr þjónustu.
Það bara endurspeglar þetta smit sem er í samfélaginu, það er mjög mikið. Við erum með um 50 starfsmenn sem eru forfallaðir í dag vegna Covid og það sömuleiðis endurspeglar þetta mikla smit. En sem betur fer þá virðist þetta ekki vera að leggjast eins þungt á fólk eins og í fyrri bylgjum.
-Sex sjúklingar með Covid og 50 starfsmenn frá vegna Covid, er spítalinn þokkalega starfhæfur?-
Já já við erum starfhæf og við sinnum fyrst og fremst núna bráðaþjónustu og höfum þurft að fresta valkvæðri þjónustu að einhverju leyti en erum samt að reyna að gera eins mikið af valkvæðri þjónustu eins og við getum, með því starfsfólki sem við höfum. Staðan er í raun tekin dag frá dagi.

Aldrei hafa fleiri verið smitaðir af COVID-19 á Norðurlandi eystra. Fimmtíu starfsmenn Sjúkrahússins á Akureyri eru frá vegna Covid og sex eru inniliggjandi með veiruna. 